
-PRIOPĆENJE ZA MEDIJE

Poreč, 23. lipnja 2025.


Početak ljeta uz glazbeni spektakl u Poreču: "Pozdrav ljetu" oduševio publiku u novouređenoj Marini


U subotu, 21. lipnja, Poreč je na najljepši mogući način pozdravio dolazak ljeta – glazbenim spektaklom pod zvjezdanim nebom, koncertom “Pozdrav ljetu” u novouređenoj Marini Poreč. Ovaj čarobni događaj, u organizaciji Turističke zajednice grada Poreča, okupio je brojne građane i posjetitelje koji su uživali u vrhunskom glazbenom programu i jedinstvenoj atmosferi uz more.

Večer su svojim iznimnim talentom i karizmom obilježile dvije vrhunske glazbene umjetnice – Sandra Bagarić, operna diva snažnog vokala i prepoznatljive interpretacije, te Danijela Pintarić, istaknuta sopranistica i kazališna umjetnica. U pratnji renomiranog skladatelja i pijanista Darka Domitrovića, ovaj je glazbeni trojac publiku poveo na emotivno i elegantno putovanje kroz bezvremenske melodije.

Na programu su se našle brojne poznate skladbe iz svijeta mjuzikla, filmske glazbe i klasične literature – od legendarne "Over the Rainbow", "I Dreamed a Dream", "The Winner Takes It All" i "I Will Always Love You", do nezaboravnih domaćih evergreena poput "Život je lijep", "Moja posljednja i prva ljubavi" i "Neka cijeli svijet". Posebno oduševljenje izazvale su i autorske skladbe Darka Domitrovića iz mjuzikla Byron, kao i duhoviti Duet mačaka G. Rossinija, koji je izazvao osmijehe i pljesak publike.

Repertoar, koji je vješto balansirao glamur, nostalgiju i emociju, dodatno je oplemenio ugođaj večeri, stvarajući savršen spoj umjetnosti i prirode. Marina Poreč, obnovljena i uređena s posebnom pažnjom, pokazala se kao savršena kulisa za ovakav događaj – ambijent uz more, osvijetljene jahte i zvjezdano nebo učinili su da se večer pamti još dugo. Odabir lokacije pokazao se kao pun pogodak – Marina Poreč se, već s ovim prvim većim događajem, pozicionirala kao novo središte društvenih i kulturnih događanja grada. Sudeći po reakcijama publike, koja je koncert nagradila dugotrajnim pljeskom i ovacijama, koncert "Pozdrav ljetu" bio je istinski doživljaj i pravi početak ljeta.

Glazba se nastavlja i tijekom ljeta!

Turistička zajednica grada Poreča najavljuje da će Marina Poreč i tijekom ljetne sezone biti pozornica niza glazbenih večeri. Pod nazivom “Sunset Vibes Poreč”, u ovom će prostoru nastupati lokalni glazbenici u duo i trio sastavima, a glazbeni programi održavat će se 9., 16. i 23. srpnja, te 6., 13., 20. i 27. kolovoza i 3. rujna, s početkom u 21:00 sat. Ovim programom Turistička zajednica nastavlja s ciljem da Marina Poreč postane novo omiljeno okupljalište – prostor uživanja, susreta i opuštene atmosfere za sve generacije, uz dobru glazbu, pogled na more i nezaboravne zalaske sunca.

Više informacija o programu "Ljeto u Poreču 2025." dostupno je na www.myporec.com.


TURISTIČKA ZAJEDNICA GRADA POREČA

